b'\n_START_ARTICLE_\nMoondekivim\n_START_PARAGRAPH_\nMoondekivim on k\xc3\xb5rge r\xc3\xb5hu ja temperatuuri tingimustes \xc3\xbcmberkristalliseerunud ehk moondunud kivim._NEWLINE_K\xc3\xb5rge r\xc3\xb5hk ja temperatuur t\xc3\xa4hendavad numbriliselt v\xc3\xa4ljendatuna 300 MPa (megapaskal) ja 200\xc2\xb0C._NEWLINE_Moondekivimid on \xc3\xbcks kolmest suurest kivimite r\xc3\xbchmast. \xc3\x9clej\xc3\xa4\xc3\xa4nud kaks on tard- ja settekivimid._NEWLINE_L\xc3\xa4htekivimeiks v\xc3\xb5ivad olla nii sette-, tard- kui ka moondekivimid ise._NEWLINE_Levinud moondekivimiteks on n\xc3\xa4iteks kvartsiit, gneiss, amfiboliit, kilt ja marmor._NEWLINE_Reeglina on moondekivimeile omane suunatud ehk direktiivne tekstuur, mis v\xc3\xa4ljendub selles, et kivimid n\xc3\xa4evad v\xc3\xa4lja v\xc3\xb6\xc3\xb6dilised, kihilised, kildalised v\xc3\xb5i muul moel orienteeritud. Orienteerituse p\xc3\xb5hjuseks on peallasuvate kivimite r\xc3\xb5hk, mille t\xc3\xb5ttu on piklike kristallidega mineraalid v\xc3\xb5tnud energeetiliselt kasulikuma lamava oleku._NEWLINE_Termini "moondekivim" (metamorphic rock) v\xc3\xb5ttis kasutusele briti geoloog Charles Lyell aastal 1833. Algselt anti see nimetus vaid gneissidele ja kristalsetele kiltadele, kuid aja jooksul on termini t\xc3\xa4hendus avardunud.'